
Comisia pentru buget,

finanţe şi bănci

Bucureşti,       06.10.2004  

Nr. 22/536

Biroul Permanent

al

Camerei  Deputaţilor 

Vă înaintăm, alăturat, raportul asupra proiectului de Lege privind redresarea financiară şi falimentul societăţilor de asigurare cu care comisia noastră a fost sesizată în fond cu adresa Biroului Permanent nr. P.L.X –572 din 27 septembrie 2004.

PREŞEDINTE,

Ovidiu Muşetescu 

Parlamentul  României

Comisia pentru buget,

finanţe şi bănci

Bucureşti,       06.10.2004  

Nr. 536

RAPORT

asupra proiectului de Lege privind redresarea financiară şi falimentul societăţilor de asigurare

Cu adresa nr. P.L.X –572 din 27 septembrie 2004, Biroul Permanent, conform art.89 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr. 23/2003, a sesizat pentru examinare şi avizare în fond, Comisia pentru buget, finanţe şi bănci cu proiectul de Lege privind redresarea financiară şi falimentul societăţilor de asigurare.

La întocmirea raportului s-a avut în vedere avizul de la Comisia juridică, de disciplină şi imunităţi, avizul Consiliului Legislativ, precum avizul Consiliul Economic şi Social.

La lucrările comisiei au participat 25 deputaţi, din totalul de 27 membri ai comisiei.

Prezentul proiect de Lege a fost adoptat de Senat în şedinţa din 20 septembrie 2004.

Proiectul de Lege, potrivit art. 75 din Constituţia României, republicată, şi art. 86 din  Regulamentul Camerei Deputaţilor, este de competenţa decizională a Camerei Deputaţilor.

În domeniul redresării financiare şi a falimentului societăţilor de asigurare nu există în prezent o reglementare specială aşa cum există în domeniul falimentului băncilor şi cum impun directivele Uniunii Europeane.

Prezentul proiect de Lege reprezintă  preluarea prevederilor Directivei 2001/17/CE privind reorganizarea şi lichidarea societăţilor de asigurare îmbunătăţind în acelaşi timp cadrul legislativ necesar asigurării unei protecţii mai eficiente a creditorilor de asigurări.

Prin prezentul proiect de Lege se reglementează următoarele:

· procedura de redresare financiară a societăţilor de asigurare, atât pe bază de plan cât şi prin administrare specială precum şi închiderea procedurii de redresare financiară, efectele închiderii procedurii, drepturile şi obligaţiile creditorilor de asigurări;

· procedura falimentului societăţilor de asigurare organele care aplică procedura şi atribuţiile acestora, deschiderea procedurii falimentului şi efectele deschiderii acesteia;

· răspunderea organelor de conducere, a cenzorilor şi a auditorilor financiari, a organelor de control intern şi a personalului de execuţie din cadrul societăţii de asigurare debitoare ajunsă în stare de insolvabilitate, închiderea procedurii falimentului;

· reglementarea raporturilor de drept internaţional privat în domeniul insolvabilităţii societăţilor de asigurare;

· drepturile creditorilor de asigurări;

· procedura falimentului aplicabilă sucursalelor şi a filialelor societăţilor de asigurare din alte state terţe, care au sediul în România.

Menţionăm că acest proiect de Lege este în deplină concordanţă cu prevederile legilor care reglementează piaţa asigurărilor din România şi anume: Legea nr. 136/1995 privind asigurările şi reasigurările în România cu modificările şi completările ulterioare;  Legea nr. 32/2000 privind societăţile de asigurare şi supravegherea asigurărilor, cu modificările şi completările ulterioare şi Legea nr. 64/1995 privind procedura reorganizării judiciare şi a falimentului.

In urma examinării proiectului de Lege privind redresarea financiară şi falimentul societăţilor de asigurare, în şedinţa din  5.10.2004, comisia a hotărât, cu unanimitate de voturi, elaborarea unui raport cu amendamentele prezentate mai jos:

AMEDAMENTE ADMISE

Nr.

crt.
Text iniţial
Text propus de Comisie

(autorul amendamentului)
Motivare
Camera decizională

1.
Art. 50 alin. (1) lit. d)

“d) au ţinut o contabilitate fictivă, au facilitat dispariţia unor documente contabile sau nu au ţinut contabilitatea în conformitate cu legea;”
La articolul 50, alineatul (1) litera d) va avea următorul cuprins:

“d) au ţinut o contabilitate fictivă, au facilitat dispariţia unor documente contabile sau nu au ţinut contabilitatea în conformitate cu reglementările în vigoare;”
Pentru conciziunea textului.


Camera Deputaţilor

2.
Art. 50 alin. (1) lit. h)

“h) au întocmit bilanţuri contabile, alte situaţii contabile ori raportări, cu nerespectarea prevederilor legale;”
La articolul 50, alineatul (1), litera h) va avea următorul cuprins:

“h) au întocmit situaţii financiare anuale, alte situaţii contabile ori raportări, cu nerespectarea prevederilor legale;”
Se corelează termenii cu legislaţia contabilă în vigoare.
Camera Deputaţilor 

Prezentul proiect de Lege face parte din categoria legilor ordinare.

pPREŞEDINTE,

Alexandru Mocanu 
SECRETAR,

Dr. Daniel Ionescu

      Consilier parlamentar:

      Bărdiţă Mariana

